Sep 10,2016
కొరియా భయానికి కుంగిన మార్కెట్లు
             ముంబయి: ప్రతికూల వార్తల నేపథ్యంలో మార్కెట్లు వారాంతంలో నష్టాల్లో ముగిశాయి. ఉత్తర కొరియా మరోమారు అణు వార్‌హెడ్స్‌ను పరీక్షించిందన్న వార్తలకు తోడు.. ఐరోపా కేంద్ర బ్యాంకు (ఈసీబీ) భవిష్యత్తు ఆర్థిక పాలసీపై నెలకొన్న అనిశ్చితి నేపథ్యంలో ప్రపంచ మార్కెట్లు నష్టాల్లో నడిచాయి. దీనికి తోడు దేశీయంగా సూక్ష్మ గణాంకాలపై అనుమానాలు మార్కెట్లను ప్రభావితం చేసింది. దీంతో మార్కెట్లు నష్టాల బాట పట్టాయి. ఫలితంగా మార్కెట్‌ ముగిసే సమయానికి బీఎస్‌ఈ సెన్సెక్స్‌ 248.03 పాయింట్లు నష్టపోయి 28,797.25 పాయింట్లకు పడిపోయింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 85.8 పాయింట్లు కుంగి 8,866.70 పాయింట్ల వద్ద ముగిసింది. బీఎస్‌ఈలో మిడ్‌ క్యాప్‌ సూచీ 0.99 శాతం, స్మాల్‌క్యాప్‌ సూచీ 0.47 శాతం చొప్పున తగ్గాయి. బీఎస్‌ఈలో రంగాల వారిగా లోహ సూచీ 1.77 శాతం, ఎఫ్‌ఎంసీజీ 1.76 శాతం, ఆటో 1.48 శాతం, కన్జూమర్‌ డ్యూరెబుల్స్‌ 1.2 శాతం చొప్పున విలువ కోల్పోయాయి. కాగా ఆయిల్‌ అండ్‌ గ్యాస్‌ సూచీ 0.92 శాతం, ఐటీ 0.41 శాతం, రియాల్టీ 0.34 శాతం, టెక్‌ 0.1 శాతం చొప్పున రాణించాయి. సెన్సెక్స్‌లో ఓఎన్‌జీసీ 3.31 శాతం, గెయిల్‌ 1.54 శాతం, విప్రో 1.49 శాతం, టీసీఎస్‌ 1.35 శాతం, రిలయన్స్‌ 1.11 శాతం చొప్పున రాణించి అధిక లాభాలు సాధించిన వాటిలో ముందు వరుసలో నిలిచాయి. మరోవైపు యాక్సిస్‌ బ్యాంకు 2.54 శాతం, ఐటీసీ 2.49 శాతం, హెచ్‌యుఎల్‌ 2.24 శాతం, టాటా స్టీల్‌ 2.08 శాతం, హీరో మోటో కార్ప్‌ 2 శాతం చొప్పున కుంగి అధిక నష్టాలు చవి చూసిన వాటిలో ముందు వరుసలో ఉన్నాయి. మరోవైపు దేశీయ స్టాక్‌ మార్కెట్లు 17 మాసాల గరిష్ట స్థాయికి చేరడంతో మదుపర్లు లాభాల స్వీకరణకు కూడా మొగ్గు చూపారు. ఈ పరిణామాలన్నీ మార్కెట్లలో ప్రతికూలతలను పెంచాయి.
మీ స్నేహితులకు రికమెండ్ చెయ్యండి